# Afrikan Tähti

### Wikipedia

Tämä artikkeli kertoo lautapelistä. Englannin kruununjalokiviin kuuluvasta timantista kertoo artikkeli Suuri Afrikan tähti.

Afrikan tähti
{{{kuva}}} {{{kuvateksti}}}
Pelaajia | 2 - 6
Ikäsuositus | 5+
Pelin kesto | 15-60 min
Monimutkaisuus | matala
Strategisuus | matala
Satunnaisuus | korkea

Afrikan Tähti on vuonna 1951 julkaistu Kari Mannerlan laatima lautapeli, jossa pelaajien tavoitteena on löytää Afrikan tähti -niminen jalokivi. Mannerlan itsensä mukaan pelin idea syntyi, kun hän Humphrey Bogart -elokuvien huumassa tuijotteli ryppyistä Afrikan karttaa ja sen kiehtovia paikannimiä, kuten Casablancaa tai Dar es Salaamia. Pelin nimen Mannerla löysi artikkelista, jossa kerrottiin Etelä-Afrikasta löytyneen maailman suurimman timantin, Afrikan tähden.

Afrikan Tähti on käännetty kuudelletoista kielelle ja sitä on myyty yhteensä noin 3 600 000 kappaletta, joista noin puolet ulkomaille. Afrikan Tähden nykyinen kustantaja on Peliko Oy. Pelilaudan voi halutessaan koota 1 000 palan palapelinä ja matkoja varten on olemassa minipeli. Afrikan Tähti -pelistä on tehty myös tietokonepeli Commodore 64:lle, ja kehitelty myös Afrikan Tähti de luxe -peli sekä korttipeli.

Afrikan Tähdessä pyritään löytämään Afrikan tähti -timantti siirtämällä pelinappulaa Afrikan karttaa pitkin ja kääntämällä sille varatuissa kohdissa reitillä pyöreitä pahviympyröitä, missä voi olla keltainen topaasi, vihreä smaragdi, punainen rubiini tai sinertävän valkoinen Afrikan tähti -timantti, hevosenkenkä tai rosvo. Rosvosta menettää kaikki rahansa.

Mannerla kehitti myös vuonna 2005 julkaistun Etelä-Amerikkaan sijoittuvan lautapelin Inkan aarre, joka säännöiltään muistuttaa Afrikan Tähteä.

## [muokkaa] Säännöt

Pelaajat aloittavat jalokiven etsintänsä joko Kairosta tai Tangerista. Alkutilanteessa jokaisella pelaajalla on 300 puntaa pelirahaa. Pelilauta esittää Afrikan karttaa, jonka kaupunkeja yhdistävät reitit, joita pitkin liikutaan heittämällä noppaa. Laudalla on mahdollisuus liikkua myös lento- (+300 puntaa) ja laivareittejä (+100 puntaa) pitkin. Kaupunkien kohdalla on alassuin käännettyjä pelimerkkejä, joista saattaa paljastua jalokivi, rosvo, hevosenkenkä tai tyhjä. Pelimerkin kääntäminen maksaa 100 puntaa pelirahaa, tai sen voi yrittää avata heittämällä seuraavalla pelivuorolla 4, 5 tai 6. Jalokiven löytämällä pelaaja saa lisää rahaa jalokiven arvosta riippuen. Jos joku löytää pelimerkistä Afrikan tähden, hänen pitää saada se vietyä jompaan kumpaan aloituskaupunkiin. Jos joku Afrikan tähden löytymisen jälkeen löytää hevosenkengän ja onnistuu viemään sen Tangeriin tai Kairoon ennen Afrikan tähteä, on hän voittanut pelin. Rosvo-pelimerkin saatuaan pelaaja menettää kaikki rahansa.

## [muokkaa] Pelimerkkien merkitys

- Topaasi (keltainen) — 300 puntaa
- Smaragdi (vihreä) — 600 puntaa
- Rubiini (punainen) — 1000 puntaa
- Afrikan tähti — pelin voitto kun se on kuljetettu lähtökaupunkiin
- Hevosenkenkä — jos Afrikan tähti on löytynyt, hevosenkengän saaja voittaa päästessään ensimmäisenä lähtökaupunkiin
- Rosvo — pelaaja menettää kaikki rahansa
- Tyhjä — pelaaja on maksanut tyhjän arkun avaamisesta

## [muokkaa] Pelin erikoistilanteita

- Jos pelaaja lentää useamman kaupungin halki ja hän saa reitillä olevasta kaupungista rosvon, lentomatka päättyy siihen kaupunkiin.
- Aikaisemmissa peliversioissa pelaajan kohdatessa rosvon saaressa hänen oli lainattava toisilta pelaajilta rahaa tai jäätävä saarelle koko pelin loppuajaksi, mutta vuonna 2005 kohtaan "Meritie" tehtiin lisäys että rahatta saa meritse matkustaa noppaa heittämättä omalla vuorollaan 2 askelta kerrallaan.
- Kapkaupunkiin ensimmäisenä saapuva saa 500 puntaa
- Kultarannikolta löydetystä jalokivestä saa sen arvon kaksinkertaisena
- Orjarannikolla tyhjän pelimerkin saanut joutuu jäämään orjaksi kolmen pelivuoron ajaksi
- St. Helenan saaren kummallakin puolella on merirosvoja, jotka pidättävät pelaajaa, kunnes tämä heittää 1 tai 2
- Saharan autiomaassa sinisen renkaan ympyröimään mustaan ympyrään pysähtyvä joutuu beduiinien vangiksi ja vapautuu vasta heitettyään 1 tai 2

## [muokkaa] Aiheesta muualla

- Peliko.fi — Afrikan Tähti

Haettu osoitteesta http://fi.wikipedia.org../../../a/f/r/Afrikan_T%C3%A4hti_1980.html

Luokka: Lautapelit

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- English